Ego Joannes de Valeriaco, notum facio universis, præsentibus et futuris, quod de terra mea quam habeo ex parte uxoris meæ apud Marrolias, deveni homo ligius charissimæ dominæ meæ, Blanchæ, comitissæ Trecensis et charissimo domino meo Theobaldo, comiti Campaniæ, filio ejus, salva ligietate domini regis Franciæ et domini archiepiscopi Senonensis; cum autem Henricus qui possit facere homagium ipse erit totus ligius de feodo supradicto. Ego, itaque, prædictis dominæ comitissæ et comiti do fiduciam quod ipsos juvabo, bona fide, tam de me quam de feodo præfato contra omnem creaturam quæ posset vivere et mori, præterquam contra prædictos dominos meos, dominum regem, archiepiscopum Senonensem; et super hoc plegium constitui dominum Odonem de Barris, dominum Guidonem de Cappis, et dominum Balduinum de Remis, qui si, quod absit, intercipere contra prædicta, per fidem suam tenerent captionem apud Trecas, usquedum quod intercepisset emendarem, et ego de omnibus damnis quæ propter hoc incurrerent, ipsos redderem indemnes. Quod ut notum permaneat et ratum teneatur litteris annotatum, sigilli mei munimine roboravi. Actum, anno Gratiæ millesimo ducentesimo octavo-decimo, mense julio.